Nú standa framkvæmdir sem hæst við að skipta um undirlag og lagnir í Brautarholti í Ólafsvík . Verkið verður unnið þannig að um það bil 50 metra kafli verður grafinn upp og skipt um lagnir . Þegar því er lokið verður mokað yfir og næsti 50 metra kafli grafinn upp . Með þessu er vonast til þess að ónæði verði sem minnst fyrir íbúa götunnar . Þegar lokið hefur verið við fyrrgreindar framkvæmdir verður þekja steypt og gera áætlanir ráð fyrir að því ljúki fyrir haustið . Í samtali Skessuhorns við Smára Björgvinsson bæjartæknifræðing kom fram að framkvæmdin kosti líklega rúmar 20 milljónir í heild , en gert er ráð fyrir að verja 60 milljónum króna í gatnaframkvæmdir á þessu ári . Verktaki er TS vélaleiga frá Ólafsvík .